ອິນໂດເນເຊຍ ກຽມພ້ອມ ການປະຫານຊີວິດ ນັກໂທດ ຄ້າຢາເສບຕິດ 10 ຄົນ
ຈາກາຕາ ຂໍ​ໃຫ້ ບັນດາ​ສະຖານທູດ​ຕ່າງປະ​ເທດ ​ສົ່ງຜູ້​ຕາງໜ້າ ​ໄປ​ຍັງ​ຄຸກ​ໃຫຍ່​ ເພື່ອ​​ຢ້ຽມຢາມ ບັນດາ​ນັກ​ໂທດ​ຄ້າ​ຢາ​ເສບ​ຕິດ ທີ່​ລໍຖ້າ​ການ​ປະຫານ​ຊີວິດ.
ອິນໂດເນເຊຍ ໄດ້ຂໍໃຫ້ ບັນດາສະຖານທູດຕ່າງປະເທດ ສົ່ງ ຜູ້ຕາງໜ້າ ໄປຍັງຄຸກໃຫຍ່ທີ່ມີລະບົບຄວາມປອດໄພສູງ ຢູ່ທີ່ ເກາະ Nusakambangan ໃນທ້າຍອາທິດນີ້ ເພື່ອຢ້ຽມຢາມ ບັນດານັກໂທດຄ້າຢາເສບຕິດ ທີ່ລໍຖ້າການປະຫານຊີວິດ ຍັງບໍ່ທັນຮູ້ເທື່ອວ່າ ເວລາໃດ ພວກນັກໂທດຕ່າງປະເທດ 9 ຄົນ ແລະ ຄົນອິນໂດເນເຊຍຜູ້ນຶ່ງ ຈະຖືກຍິງເປົ້າ ແຕ່ຫາກວ່າ Jakarta ຍັງບໍ່ໄດ້ອອກແຈ້ງການພາຍໃນ 72 ຊົ່ວໂມງເທື່ອ ສຳຫລັບ ການປະຫານຊີວິດ ທີ່ໄດ້ກຳນົດໄວ້ໃນກົດໝາຍ ລວມຢູ່ໃນບັນດາຜູ້ກະທຳຄວາມຜິດໃນດ້ານຢາເສບຕິດ ແມ່ນມີຊາວຕ່າງປະເທດ ຈາກ ອອສເຕຣເລຍ ບຣາຊີລ ຝຣັ່ງ ແລະ ໄນຈີເຣຍ ການເອົາທ່າທີແບບແຂງກະດ້າງ ຂອງອິນໂດເນເຊຍ ກ່ຽວກັບໂທດປະຫານຊີວິດ ທີ່ຈຳເປັນ ສຳຫລັບພວກຄ້າຢາເສບຕິດນັ້ນ ໄດ້ເຮັດໃຫ້ສາຍສຳພັນ ກັບບັນດາປະເທດເຫຼົ່ານັ້ນ ເຄັ່ງຕຶງ ປະທານາທິບໍດີ ອິໂດເນເຊຍ ທ່ານ Joko Widodo ຜູ້ທີ່ໄດ້ເຂົ້າດຳລົງຕຳແໜ່ງ ໃນເດືອນ ຕຸລາປີກາຍນີ້ ໄດ້ເປັນຜູ້ສະໜັບສະໜຸນ ຢ່າງແຂງຂັນຕໍ່ການປະຫານຊີວິດ ພວກທີ່ມີຄວາມ ຜິດຖານຄ້າຢາເສບຕິດ ໂດຍກ່າວວ່າ ປະເທດພວມປະເຊີນກັບໄພສຸກເສີນ ກ່ຽວກັບຢາເສບຕິດ ໃນເດືອນມັງກອນຜ່ານມາ ປະເທດອິນໂດເນເຊຍ ໄດ້ປະຫານຊີວິດ ນັກໂທດຄ້າຢາເສບຕິດໄປແລ້ວ 6 ຄົນ